In Gales lis elezions europeanis a àn viodût i conservadôrs plaçâsi al prin puest cun 145 mil vôts, denant dai laburiscj che a ‘nd àn vûts 138 mil e dai nazionalitaris dal Plaid Cymru che a àn cjapât 126 mil preferencis. Plui lontans, cun 87 mil vôts, a son rivâts i antieuropeiscj dal United Kingdom Independence Party. A son chestis formazions a otignî i cuatri europarlamentârs che il Gales al à a disposizion. Cu la elezion di Jill Evans, duncje, il Plaid Cymru al conferme il so rapresentant intal Parlament a Strasburc.
La elezion di un so rapresentant in Europe e jere invezit une mission impussibile pal Mebyon Kernow, il partît nazionalitari cornic. Cun di fat, la Cornualie no à une circoscrizion eletorâl autonome e i eletôrs cornics si cjatavin a votâ intune cuntun numar ben plui grant di citadins inglês des conteis dal Sud Ovest. Cundut achel, il Mebyon Kernow al à vût cuasi 15 mil vôts, o sei sù par jù il 7% dai eletôrs cornics. Si trate di un risultât storic pai nazionaliscj cornics che, a nivel locâl, ju met fintremai denant dai laburiscj. Par chel che al rivuarde lis elezions aministrativis, il Mebyon Kernow al à rivât a otignî 3 dai 33 puescj di conseîr là che al partecipave un so candidât: il risultât miôr daspò di conservadôrs, liberâi democratics e indipendents.
Font: The Guardian, 08-09/06/09; Mebyon Kernow, 08-09/06/09; elections2009-results.eu, 07-08/06/09
fur_Latn fur_Latn eng_Latn